খোদ গোয়েন্দাদের সামনেই বিস্ফোরক তৈরি করে দেখাল কলকাতা থেকে ধৃত জঙ্গি শামসাদ মিঞা ওরফে তনভির। আল কায়দার সহযোগী সংগঠনের দুই সদস্য শামসাদ এবং রিয়াজুল ইসলাম ওরফে রিয়াজকে জেরা করতে বৃহস্পতিবার লালবাজারে এসেছিলেন এনআইএ’র (ন্যাশনাল ইনভেস্টিগেশন এজেন্সি) গোয়েন্দারা। 
লালবাজার সূত্রের খবর, জেরার সময় গোয়েন্দারা শামসাদকে বিস্ফোরক তৈরি করে দেখাতে বলেন।
দ্রুত তা তৈরি করে দেখায় সে। পাশাপাশি, গোয়েন্দারা তাকে বিস্ফোরক নিষ্ক্রিয়ও করতে বলেন। তা-ও দেখায় শামসাদ। জেরায় সে দাবি করে, এ পর্যন্ত বাংলাদেশে ২৬ জনকে বিস্ফোরক তৈরি করতে  শেখালেও এদেশে কাউকে বিস্ফোরক তৈরি করতে শেখায়নি। শামসাদ বাংলাদেশের নিষিদ্ধ জঙ্গি গোষ্ঠী আনসারুল্লা বাংলা টিমের বিস্ফোরক বিশেষজ্ঞ বলে গোয়েন্দারা আগেই জেনেছেন।
 
লালবাজারে এদিন শামসাদ, রিয়াজকে জেরা করতে আসেন হায়দরাবাদের জঙ্গি দমন শাখার গোয়েন্দারাও। পুলিশ সূত্রের খবর, শামসাদরা কলকাতা পুলিশের গোয়েন্দাদের কাছে হায়দরাবাদবাসী দু’জনের নাম করেছিল। ওই দু’জন একিউআইএস’য়ের (আল কায়দা ইন ইন্ডিয়ান সাবকন্টিনেন্ট) সঙ্গে যুক্ত। সে কারণে সেখানকার জঙ্গি দমন শাখার গোয়েন্দারা এদিন তাদের জেরা করেন। 
লালবাজার সূত্রের খবর, শামসাদ জেরায় জানিয়েছে, সে সিভিল ইঞ্জিনিয়ার হলেও বাংলাদেশের সার্টিফিকেট দেখিয়ে এদেশে চাকরি পেতে গেলে ধরা পড়ে যাওয়ার সম্ভাবনা ছিল। তাই কসাইখানায় ঠিকা শ্রমিকের কাজে যোগ দিয়েছিল তারা। শামশাদ সেখানকার ‘আর সি টেক’ নামে একটি সংস্থায় কম্পিউটার হার্ডঅয়্যারের ছ’মাসের কোর্সও করেছিল। আর ভারতীয় নাগরিকত্বের জন্য দ্বারস্থ হয়েছিল বাংলাদেশের এক ঠিকাদারের। ওই ঠিকাদার হায়দরাবাদ থেকে নির্মাণ শ্রমিক বাংলাদেশে পাঠান। 
ঠিকাদার প্রথমে কর্নাটকের বেলগাঁওয়ের এক এজেন্টকে ধরেছিলেন, ওই দু’জনের আধার কার্ড তৈরি করিয়ে দেওয়ার জন্য। কিন্তু সেই এজেন্ট ২০ হাজার টাকা দাবি করেন। পরে হায়দরাবাদের এক এজেন্টকে ধরে ১০ হাজার টাকায় আধার কার্ড তৈরি করিয়ে দেন তিনি। আধার কার্ড পাওয়ার পর রিয়াজেরা হায়দরাবাদে ব্যাঙ্ক অ্যাকাউন্ট খোলে। পরে ওই আধার কার্ড দেখিয়ে বর্ধমানের একজনের মারফত প্যান কার্ড তৈরি করায়। 
হায়দরাবাদের জঙ্গি দমন শাখার গোয়েন্দারা রিয়াজদের কাছে জানতে চান, এক বছরে তারা সেখানে কাদের সঙ্গে যোগাযোগ রাখত। জেরায় দুই জঙ্গিই জানিয়েছে, তারা মোবাইল ব্যবহার করত না। মূলত ল্যান্ডলাইন ফোন এবং চিরকুটের মাধ্যমে তথ্য বিনিময় করত। তাদের সেই দাবি খতিয়ে দেখছেন গোয়েন্দারা।